Redningsselskapet

Redningsselskapet er en norsk humanitær organisasjon hvis formål er å redde liv til sjøs, berge og verne verdier til sjøs og drive forebyggende arbeid for å bedre sikkerheten for de som ferdes på sjøen. Organisasjonens visjon er at ingen skal drukne.Redningsselskapet gir ut RS-Magasinet, med 136 855 i opplag, fire ganger i året.


== Redningsvirksomheten ==
Det operative arbeidet foregår først og fremst gjennom drift av landets redningsskøyter, som hvert år hjelper om lag 20 000 mennesker. I 2020 gjennomførte redningsskøytene 8489 oppdrag, og 31 menneskeliv ble reddet. Det er store geografiske variasjoner i oppdragsmengde. Oppdragene i sør domineres av fritidsfartøy, mens det i nord er flest oppdrag knyttet til nytte- og passasjerfartøy.Redningsskøytene er den primære ressursen ved søk og redning til sjøs i Norge. 75% av alle sjøredningsoppdrag kanalisert gjennom de to hovedredningssentralene i Bodø og på Sola ble utført av Redningsselskapet i 2020.


=== Stasjoner ===


==== Skøytestasjoner med fast bemannet redningsskøyte ====
Nord-Norge: Vardø/Båtsfjord, Mehamn, Havøysund, Sørvær, Skjervøy, Senja, Andenes, Myre, Svolvær, Ballstad, Røst (vinter), Bodø og Træna.
Midt-Norge: Rørvik, Hitra og Kristiansund
Vestlandet: Fosnavåg, Florø/Måløy, Bergen og Haugesund
Sørlandet: Egersund, Farsund og Arendal
Østlandet: Stavern, Skjærhalden og Oscarsborg


==== Frivillige sjøredningskorps ====
Nord-Norge: Alta, Tromsø, Harstad og Brønnøysund
Midt-Norge: Namsos, Levanger, Trondheim og Femunden (sommer)
Vestlandet: Stavanger, Aukra, Ålesund, Måløy, Mongstad, Bergen, Leikanger og Stord
Sørlandet:  Mandal, Kristiansand og Lillesand
Østlandet: Kragerø, Skjeberg, Tønsberg, Moss, Horten, Oslo og Mjøsa


=== Redningsskøytene ===

I alt 170 fartøy har vært i tjeneste for Redningsselskapet. Colin Archer designet den første klassen med redningsskøyter med seil som eneste fremdriftsmiddel. Senere videreførte Bjarne Aas tradisjonen samtidig som skøytene fikk motor i tillegg til seil. I dag er alle tradisjonelle skøyter og kryssere tatt ut av tjeneste og erstattet av hurtiggående fartøy med skrog i aluminium eller glassfiber/karbonfiber-sandwich.
26 redningsskøyter med fast mannskap var i drift i 2020, samt 26 mindre fartøy bemannet av frivillige i sjøredningskorps (RSRK). Redningsselskapet hadde 197 fast ansatt mannskap, og tallet på frivillige i sjøredningskorps var 1141. I tillegg til redningsskøytene bestod flåten i 2020 av fire ambulansefartøy, fire støttefartøy, 22 rescue runnere og ett luftputefartøy.I tillegg til assistanseoppdrag, søk og redning, utfører redningsskøytene også akuttmedisinske oppdrag for helseforetak, lostilbringertjeneste for Kystverket, transportoppdrag for politiet, samt at 11 redningsskøyter innehar sertifisering innen oljevernberedskap.


== Opplysnings- og ulykkesforebyggende arbeid ==
Redningsselskapet er til for å gjøre sjøvett til allemannseie og arbeider aktivt med forebyggende arbeid rettet mot befolkningen, med særlig vekt på barn og unge. De tre RS-regionene Nord, Sørøst og Vest har en viktig rolle i det daglige arbeidet i organisasjonen. Regionledere og stab har ansvaret for de frivillige i sitt område. Det omfatter blant annet barne- og ungdomsarbeidet i RS Ung, RS Land, etablering av sjøredningskorps og utadrettet virksomhet for å øke rekrutteringen av frivillige. Kurs og eksamen i båtførerprøven og annen kursvirksomhet tilbys også regionalt.Redningsselskapet jobber også for å gi barn og unge ferdighet og trygghet, slik at sjøen også kan bli et sted for fritid og lek. Ved inngangen til 2020 har Redningsselskapet til sammen 48 Elias-båter, og 44 300 barn har vært om bord i Elias-båtene i 2019.RS UNG er Redningsselskapets ungdomsorganisasjon. RS UNG driver aktiviteter for barn og unge som er interessert i sjø og båtliv. Ved utgangen av 2019 var det 22 UNG-lag.
Et digitalt undervisningsopplegg for 1-10. trinn er lansert i samarbeid med Salaby/Gyldendal Digital. Årlig er 150 000 skolebarn møte Redningsselskapet og digital sjøvettopplæring i form av dette undervisningsopplegget.Redningsselskapet står mellom annet bak arrangementet «Forebyggende seilas» for 5. til 7. klassetrinn. Med økonomisk støtte fra Sjøfartsdirektoratet, lokalt samarbeid med brannvesen, politi, helsevesen og andre aktører, tilbys en dag med å lære  forebygging. I 2019 deltok 6 445 barn fra skoler i ti av tolv distrikter. Forebyggende seilas går ut på å gi barna en hel skoledag fylt med sjøvett, brannkunnskap og førstehjelp.


== Drukningsstatistikk ==
Redningsselskapet har ført nasjonal drukningsstatistikk siden 2017, som tidligere ble ført av Norsk Folkehjelp. Organisasjonen har som mål å redusere antall drukningsulykker i Norge med 30 prosent eller mer fram mot 2030, og de mener at denne statistikken og kunnskap om drukningsulykker er avgjørende for å kunne utvikle relevante tiltak. Organisasjonen publiserer drukningsstatistikken hver måned.


== Organisering ==
Redningsselskapet er organisert som en frivillig humanitær forening, eid av medlemmene og styrt gjennom lokalforeninger og representantskapsmøte som utpeker et sentralstyre. Den daglige driften av Redningsselskapet ledes av generalsekretæren og vedkommendes ledergruppe. Martin Fuhr Bolstad er per desember 2021 fungerende generalsekretær.Organisasjonen hadde rundt 110 000 medlemmer med assistanserettigheter og 10 624 faste givere ved utgangen av 2020.Representantskapet er organisasjonens høyeste organ og har som hovedoppgave å velge sentralstyre og fastsette organisasjonens vedtekter. Representantskapsmøtet holdes i juni hvert år. Her møter 24 representanter fra de 12 ulike distriktene, 12 representanter fra 11 brukerorganisasjoner og to ansatterepresentanter. President, og leder for sentralstyret er Jon Rysst.Redningsselskapet har sitt hovedkontor på Lysaker i Oslo og er delt opp i tre regioner (per april 2021); Nord, Vest og Sørøst.I 2020 hadde Redningsselskapet i alt 316 ansatte, herunder 119 ansatte på hovedkontoret i Oslo, RS Noatun og i de fem regionene, samt 197 faste mannskaper på 26 av redningsskøytene.


=== Finansiering og økonomi ===
Redningsselskapet driftes av medlemsinntekter, donasjoner, innsamlede midler, operasjonelle inntekter, tippemidler, samt offentlige tilskudd. Samlede anskaffede midler i 2020 var på 765 MNOK, hvorav offentlige tilskudd utgjorde 124 MNOK og tippemidler utgjorde 157 MNOK. 470 MNOK gikk til drift av redningsskøyter, 35 MNOK til drift av ambulansefartøy, 46 MNOK til forebyggende aktiviteter, mens resterende kostnader på 169 MNOK gikk til anskaffelse av midler og administrasjon.Organisasjonen forvalter et eget fond med navnet Sjøredningsfondet, som ble etablert for å sikre en forutsigbar økonomi i organisasjonen. Avkastningen i Sjøredningsfondet brukes til investeringer, primært oppgradering av eksisterende flåte og bygging av nye fartøy. Ved utgangen av 2019 hadde Redningsselskapet 763 MNOK til forvaltning i fondet.Innsamlings- og formålsprosenten er på henholdsvis 77,1% og 81,6%. Administrasjonsprosenten er på 3,5%.Årlig berger redningsskøytene liv og verdier for to milliarder kroner.


=== Datterselskap ===
Redningsselskapet endret i 2020 selskapsstrukturen i konsernet ved etablering av RS Holdingselskap AS. RS Holdingselskap AS eier nå samtlige aksjer i datterselskapene RS Noatun AS, RS Sjøredningsskolen AS og Securmark Scandinavia AS, samt 70% av aksjene i selskapet Langgrunnveien AS.Langgrunnveien AS er et eiendomsselskap som eies av RS Holdingsselskap AS (70%) og Horten Industripark AS (30%). Langgrunnveien AS eier eiendommen i Langrunnveien 34 – også kalt «RS Noatun». Anleggene ved senteret driftes av RS Noatun AS.RS Sjøredningsskolen AS er et heleid datterselskap av RS Holdingselskap AS, og tilbyr kommersielle båt- og sikkerhetskurs.Securmark Scandinavia AS er et heleid datterselskap av RS Holdingselskap AS. Securmark eier alle aksjene i datterselskapet Securmark AB, som dekker distribusjonen til Sverige og Finland. Securmark selger produkter som skal hindrer tyveri av mellom annet båter og påhengsmotorer.


=== Generalsekretærer ===
Liste over Redningsselskapets sekretærer og generalsekretærer siden stiftelsen i 1891. Kilde: Redningsselskapet.


=== Presidenter ===
Liste over Redningsselskapets presidenter siden stiftelsen i 1891. Kilde: Redningsselskapet


== Historikk ==
1891: Redningsselskapet blir til
1893: De første redningsskøytene sjøsettes
1894: Redningsdåden i Hamningberg
1895 - 1897: Forsøk med motor
1900: 900 liv reddet på sju driftsår
1908: Ny Archer-tegning, 20 cm bredere og akterstavn tykkere for mulig motorinstallasjon.
1930 - 1942: Fra seil til motor.
1938: Rokta-redningen direkte på radio
1949 - 1969: Redningsskryssere, stålskøyter og froskemenn
1970 - 1986: Helårsdrift og raskere redningsskøyter
1991 - 2003: 100-årsjubileum, sjøredningskorps og nye skøyteklasser
2004: Ved gjennomgang av revisor ble det avdekket rundt 300 konti med tilsammen ca 50 millioner kroner som i årevis var holdt utenfor selskapets regnskaper
2005: Daværende generalsekretær Monica Kristensen Solås hadde lest blant andre tidligere generalsekretær Anne Engers private og offisielle e-poster, samt flere styremedlemmers og ansattes e-poster. Hun hadde også fått gjenopprettet slettede data ved hjelp av Ibas Data Recovery.
2007 - 2014: Raskere redningsskøyter, sjøredningsskole og RS Ung
2013: Redningsselskapet lanserer ny visuell profil og nomineres til Hedersprisen for god design
2015 - 2017: Redningsskøyta «Peter Henry von Koss» var i denne perioden stasjonert på Lésvos i Hellas som en del av Norges bidrag til Frontex-operasjonen «Poseidon». Redningsselskapet og dets mannskap mottok en rekke priser for sin innsats, mellom annet Humanistprisen 2016, Årets navn (VG) 2016 og Politiets medalje for internasjonal tjeneste (2016 og 2017).
2017: Redningsselskapet og Eker Design mottok merket for god design, DOGA-merket, for Redningsselskapets nye skøyte-klasse, Staff-klassen.
2018: Redningsselskapets høye beskytter kong Harald åpnet organisasjonens nye hjem og senter for sjøsikkerhet og maritim kompetanse, RS Noatun. Senteret er lokalisert på Langgrunn utenfor Horten og er den største enkeltinvesteringen i Redningsselskapets historie.


=== Noen kjente redningsaksjoner ===
Redningsaksjonen ved Hamningberg: I 1894 reddet RS «Colin Archer» 37 mennesker i storm ved Hamningberg i Finnmark.
Rokta-forliset: 3. april 1938, gikk DS «Rokta» på grunn og sank ved Gallerskjærene utenfor Bjørnsund. Seks av mannskapet på 12 ble berget av redningsskøyta RS «Christian Bugge»


== Se også ==
Royal National Lifeboat Institution
Redningsselskapets sommerskole for barn
Redningsstasjon
Sjøredningsskolen i Stavern
Liste over norske redningsskøyter
Liste over redningsskøyter bygget i tre


== Referanser ==


== Eksterne lenker ==
(no) Offisielt nettsted 
(en) Redningsselskapet – kategori av bilder, video eller lyd på Commons 
Redningsaksjonen ved Hamningberg på Lokalhistoriewiki